ಗರ್ಭಿಣಿಯರು ಹಿಮೋಗ್ಲೋಬಿನ್ ಮಟ್ಟ ಹೆಚ್ಚಿಸಿಕೊಳ್ಳಲು ಇಲ್ಲಿವೆ ಮಾರ್ಗಗಳು..! ಗರ್ಭಾವಸ್ಥೆಯಲ್ಲಿ ನಿಮ್ಮ ಹಿಮೋಗ್ಲೋಬಿನ್ ಮಟ್ಟ ತೀರಾ ಕಡಿಮೆ ಇಲ್ಲದಿದ್ದರೆ, ಆಹಾರಕ್ರಮದಲ್ಲಿ ಬದಲಾವಣೆಗಳನ್ನು ಮಾಡಿಕೊಳ್ಳುವ ಮತ್ತು ವ್ಯಾಯಾಮ ಮಾಡುವ ಮೂಲಕ, ಆ ಮಟ್ಟವನ್ನು ಹೆಚ್ಚಿಸಬಹುದು. ಹಿಮೋಗ್ಲೋಬಿನ್ ಎನ್ನುವುದು ಕೆಂಪು ರಕ್ತ ಕಣಗಳಲ್ಲಿ ಕಂಡು ಬರುವ ಒಂದು ಪ್ರೋಟೀನ್. ಇದು ದೇಹದ ಉಳಿದ ಭಾಗಗಳಿಗೆ ಆಮ್ಲಜನಕವನ್ನು ಕೊಂಡೊಯ್ಯಲು ಕಾರಣವಾಗುತ್ತದೆ. ಗರ್ಭಾವಸ್ಥೆಯಲ್ಲಿ ಆಮ್ಲಜನಕದ ಪೂರೈಕೆ ಚೆನ್ನಾಗಿರಬೇಕಾದರೆ, ಹಿಮೋಗ್ಲೋಬಿನ್ ಮಟ್ಟವೂ ಹೆಚ್ಚಿರಬೇಕು. ದೇಹದಲ್ಲಿ ಹಿಮೋಗ್ಲೋಬಿನ್ ಮಟ್ಟ ಕಡಿಮೆ ಇದ್ದರೆ ಶಕ್ತಿಹೀನತೆ ಉಂಟಾಗುತ್ತದೆ. ಹಾಗಾಗಿ ಗರ್ಭಾವಸ್ಥೆಯಲ್ಲಿ ಸೂಕ್ತ ಹಿಮೋಗ್ಲೋಬಿನ್ ಮಟ್ಟವನ್ನು ಕಾಪಾಡಿಕೊಳ್ಳುವುದು ತಾಯಿ ಮತ್ತು ಹೊಟ್ಟೆಯಲ್ಲಿರುವ ಮಗುವಿನ ಆರೋಗ್ಯಕ್ಕೆ ಅತ್ಯಗತ್ಯ. ಗರ್ಭಿಣಿಯರಲ್ಲಿ ಹಿಮೋಗ್ಲೋಬಿನ್ ಮಟ್ಟ ಕಡಿಮೆ ಇದ್ದರೆ ಅದು ಆರೋಗ್ಯಕರವಲ್ಲ. ಹೀಗಿರುವಾಗ ಗರ್ಭಿಣಿಯರು ಯಾವೆಲ್ಲ ಕ್ರಮಗಳನ್ನು ಪಾಲಿಸುವ ಮೂಲಕ ಹಿಮೋಗ್ಲೋಬಿನ್ ಮಟ್ಟವನ್ನು ಹೆಚ್ಚಿಸಿಕೊಳ್ಳಬಹುದು ಎಂದು ನಿಮಗಾಗಿ ಮಾಹಿತಿ ಹೊತ್ತು ತಂದಿದ್ದೇವೆ. ಸಾಂದರ್ಭಿಕ ಚಿತ್ರ ಗರ್ಭಾವಸ್ಥೆಯಲ್ಲಿ ಹಿಮೋಗ್ಲೋಬಿನ್ ಮಟ್ಟವನ್ನು ಹೆಚ್ಚಿಸುವ ಅತ್ಯುತ್ತಮ ಮಾರ್ಗಗಳು ಗರ್ಭಾವಸ್ಥೆಯಲ್ಲಿ ನಿಮ್ಮ ಹಿಮೋಗ್ಲೋಬಿನ್ ಮಟ್ಟ ಅತ್ಯಂತ ಕಡಿಮೆ ಇದ್ದರೆ, ಅದನ್ನು ಹೆಚ್ಚಿಸಲು ವೈದ್ಯರು ನಿಮಗೆ ಕೆಲವು ಔಷಧಿ ಮತ್ತು ಇಂಜೆಕ್ಷನ್ಗಳನ್ನು ತೆಗೆದುಕೊಳ್ಳಲು ಹೇಳುತ್ತಾರೆ. ಆದರೆ ನಿಮ್ಮ ಹಿಮೋಗ್ಲೋಬಿನ್ ಮಟ್ಟ ತೀರಾ ಕಡಿಮೆ ಇಲ್ಲದಿದ್ದರೆ, ಆಹಾರಕ್ರಮದಲ್ಲಿ ಬದಲಾವಣೆಗಳನ್ನು ಮಾಡಿಕೊಳ್ಳುವ ಮತ್ತು ವ್ಯಾಯಾಮ ಮಾಡುವ ಮೂಲಕ ಆ ಮಟ್ಟವನ್ನು ಹೆಚ್ಚಿಸಬಹುದು. ಆರೋಗ್ಯಕರ ಆಹಾರ ತಿನ್ನಿ ನಿಮ್ಮ ಹಿಮೋಗ್ಲೋಬಿನ್ ಮಟ್ಟವನ್ನು ಹೆಚ್ಚಿಸಲು, ವಿಟಮಿನ್ ಬಿ, ಸಿ ಮತ್ತು ಫೋಲಿಕ್ ಆಮ್ಲ ಅಧಿಕವಾಗಿರುವ ಆಹಾರಗಳನ್ನು ಸೇವಿಸಿ. ಗರ್ಭಾವಸ್ಥೆಯಲ್ಲಿ ಹಿಮೋಗ್ಲೋಬಿನ್ ಮಟ್ಟವನ್ನು ಹೆಚ್ಚಿಸಲು ನೀವು ತಿನ್ನಬೇಕಾದ ಆಹಾರಗಳು ಈ ಕೆಳಗಿನಂತಿವೆ. ಸೊಪ್ಪು ತರಕಾರಿಗಳು ಸೊಪ್ಪುಗಳಲ್ಲಿ ಅಧಿಕ ಕಬ್ಬಿಣಾಂಶ ಇದೆ. ಅದನ್ನು ಗರ್ಭಿಣಿಯರು ತಿನ್ನಲೇಬೇಕು. ಕಬ್ಬಿಣಾಂಶ ಹಿಮೋಗ್ಲೋಬಿನ್ ಉತ್ಪಾದನೆಗೆ ಸಹಕಾರಿಯಾಗಿದೆ. ಪಾಲಕ್, ಮೆಂತೆ, ಬ್ರೊಕೋಲಿ, ಪುದೀನಾ, ಕೊತ್ತಂಬರಿ ಮುಂತಾದ ಸೊಪ್ಪುಗಳಲ್ಲಿ ಕಬ್ಬಿಣಾಂಶ ಅತ್ಯಧಿಕವಾಗಿ ಇರುತ್ತದೆ. ಒಣ ಹಣ್ಣುಗಳು ಮತ್ತು ಬೀಜಗಳು ಖರ್ಜೂರ ಮತ್ತು ಅಂಜೂರದಲ್ಲಿ ಕಬ್ಬಿಣಾಂಶ ಹೆಚ್ಚಿರುತ್ತದೆ. ಗರ್ಭಾವಸ್ಥೆಯಲ್ಲಿ ನೀವು ತಿನ್ನಲೇಬೇಕಾದ ಇತರ ಒಣ ಹಣ್ಣುಗಳು ಮತ್ತು ಬೀಜಗಳೆಂದರೆ, ವಾಲ್ನಟ್, ಒಣ ದ್ರಾಕ್ಷಿ ಮತ್ತು ಬಾದಾಮಿ. ದ್ವಿದಳ ಧಾನ್ಯಗಳು ದ್ವಿದಳ ಧಾನ್ಯಗಳಲ್ಲಿ ಹೇರಳ ಕಬ್ಬಿಣಾಂಶ ಮತ್ತು ಪ್ರೋಟೀನ್ ಇರುತ್ತದೆ. ಅವುಗಳನ್ನು ಸಲಾಡ್ ಮತ್ತು ಸೂಪ್ಗಳಿಗೆ ಸೇರಿಸಿ ತಿನ್ನಬಹುದು. ಬಟಾಣಿ, ಮಸೂರ್ ಕಾಳು ಮತ್ತು ಬೀನ್ಸ್ ಕಾಳಿನಲ್ಲಿ ಅಧಿಕ ವಿಟಮಿನ್, ಮಿನರಲ್, ಫೈಬರ್, ಕಬ್ಬಿಣಾಂಶ ಮತ್ತು ಪ್ರೋಟೀನ್ ಇರುತ್ತದೆ. ಶತಾವರಿ ಶತಾವರಿಯಲ್ಲಿ ಅಧಿಕ ಕಬ್ಬಿಣಾಂಶ ಇರುತ್ತದೆ. ಸುಲಭವಾಗಿ ಜೀರ್ಣವಾಗುವುದನ್ನೇನಾದರು ಸೇವಿಸಬೇಕು ಎಂದೆನಿಸಿದರೆ ಶತಾವರಿ ಸೂಪ್ ಕುಡಿಯಬಹುದು. ಸೂಪ್ನಲ್ಲಿ ಕಬ್ಬಿಣಾಂಶವನ್ನು ಹೆಚ್ಚಿಸಲು ಎಳ್ಳನ್ನು ಕೂಡ ಸೇರಿಸಬಹುದು. ತಾಜಾ ಹಣ್ಣುಗಳು ಗರ್ಭಾವಸ್ಥೆಯಲ್ಲಿ ದಾಳಿಂಬೆ ಮತ್ತು ಕಿತ್ತಳೆ ಹಣ್ಣಿನಂತಹ ತಾಜಾ ಹಣ್ಣುಗಳನ್ನು ತಿನ್ನುವುದರಿಂದಲೂ ಗರ್ಭಾವಸ್ಥೆಯಲ್ಲಿ ಹಿಮೋಗ್ಲೋಬಿನ್ ಮಟ್ಟವನ್ನು ಹೆಚ್ಚಿಸಬಹುದು. ಕಿವಿ, ಪೀಚ್, ಗ್ರೇಪ್ ಫ್ರೂಟ್, ಸೀಬೆಕಾಯಿ ಮುಂತಾದ ಹಣ್ಣುಗಳಲ್ಲೂ ಅಧಿಕ ಕಬ್ಬಿಣಾಂಶ ಇದೆ. ಆದರೆ ಗರ್ಭಾವಸ್ಥೆಯಲ್ಲಿ ಈ ಹಣ್ಣುಗಳನ್ನು ಸೇವಿಸುವ ಮೊದಲು ನೀವು ಪೋಷಕಾಂಶ ತಜ್ಞರು ಅಥವಾ ವೈದ್ಯರ ಸಲಹೆ ಪಡೆಯಲೇಬೇಕು. ಫೋಲಿಕ್ ಆಮ್ಲಯುಕ್ತ ತರಕಾರಿ ಫೋಲೇಟ್ ಅಥವಾ ಫೋಲಿಕ್ ಆಮ್ಲ ಒಂದು ರೀತಿಯ ವಿಟಮಿನ್ ಬಿ ಮತ್ತು ನೀರಿನಲ್ಲಿ ಕರಗುವ ವಿಟಮಿನ್ ಆಗಿದೆ. ಇದು ಹಿಮೋಗ್ಲೋಬಿನ್ ಮಟ್ಟವನ್ನು ಹೆಚ್ಚಿಸುವಲ್ಲಿ ಪ್ರಮುಖ ಪಾತ್ರ ವಹಿಸುತ್ತದೆ. ಜೋಳ, ಬಾಳೆಹಣ್ಣು, ಟರ್ನಿಪ್, ಮೊಳಕೆ ಕಾಳುಗಳು , ಅವಕಾಡೋ, ಓಕ್ರಾ ಎಲ್ಲದರಲ್ಲೂ ಫೋಲಿಕ್ ಆಮ್ಲ ಸಮೃದ್ಧವಾಗಿದೆ. ಸ್ಮೂತಿ ಸೇಬು, ಬೀಟ್ರೂಟ್ ಮತ್ತು ಕ್ಯಾರೆಟ್ಗಳ ಸ್ಮೂತಿ ಮಾಡಿಕೊಂಡು ಕುಡಿಯಿರಿ. ಗರ್ಭಾವಸ್ಥೆಯಲ್ಲಿ ಹಿಮೋಗ್ಲೋಬಿನ್ ಮಟ್ಟ ಹೆಚ್ಚಿಸಲು ಸ್ಮೂತಿ ಕುಡಿಯುವುದು ಉಪಯುಕ್ತ. ಬೀಜಗಳು ಕುಂಬಳಕಾಯಿ ಬೀಜ, ಬಾದಾಮಿ ಬೀಜ ಮತ್ತು ಸೂರ್ಯಕಾಂತಿ ಬೀಜದಂತಹ ಕಬ್ಬಿಣಾಂಶ ಹೇರಳವಾಗಿರುವ ಬೀಜಗಳನ್ನು ನೀವು ಸೇವಿಸಬಹುದು. ಅವು ಗರ್ಭಾವಸ್ಥೆಯಲ್ಲಿ ಹಿಮೋಗ್ಲೋಬಿನ್ ಮಟ್ಟ ಹೆಚ್ಚಿಸುತ್ತವೆ. ಗರ್ಭಾವಸ್ಥೆಯಲ್ಲಿ ಹಿಮೋಗ್ಲೋಬಿನ್ ಮಟ್ಟ ಕಡಿಮೆ ಇದ್ದರೆ, ವೈದ್ಯರ ಸಲಹೆ ಪಡೆದು ವಿಟಮಿನ್ ಬಿ12, ಫೋಲಿಕ್ ಆಮ್ಲ, ಕಬ್ಬಿಣಾಂಶ, ವಿಟಮಿನ್ ಸಿ ಸಪ್ಲಿಮೆಂಟ್ಗಳನ್ನು ಕೂಡ ಸೇವಿಸಬಹುದು. ವ್ಯಾಯಾಮ ಗರ್ಭಾವಸ್ಥೆಯಲ್ಲಿ ನೈಸರ್ಗಿಕವಾಗಿ ಹಿಮೋಗ್ಲೋಬಿನ್ ಮಟ್ಟವನ್ನು ಹೆಚ್ಚಿಸುವ ಅತ್ಯಂತ ಸರಳ ಮಾರ್ಗವೆಂದರೆ ವ್ಯಾಯಾಮ. ನೀವು ವ್ಯಾಯಾಮ ಮಾಡುವಾಗ, ಅಧಿಕ ಆಮ್ಲಜನಕದ ಬೇಡಿಕೆಯನ್ನು ಹೆಚ್ಚಿಸಲು, ದೇಹ ಹೆಚ್ಚು ಹಿಮೋಗ್ಲೋಬೀನನ್ನು ಉತ್ಪಾದಿಸುತ್ತದೆ. ಗರ್ಭಾವಸ್ಥೆಯಲ್ಲಿ ತೀವ್ರ ವ್ಯಾಯಾಮಗಳನ್ನು ಮಾಡುವುದು ಅಪಾಯಕರ. ಹಾಗಾಗಿ ವೈದ್ಯರ ಸಲಹೆ ಪಡೆದು ನೀವು ಸೂಕ್ತ ವ್ಯಾಯಾಮ ಮತ್ತು ಪ್ರಾಣಾಯಾಮಗಳನ್ನು ಮಾಡಬಹುದು. ಸ್ಟಿರಾಯ್ಡ್ ಚಿಕಿತ್ಸೆ ಇದು ಗರ್ಭಾವಸ್ಥೆಯಲ್ಲಿ ಹಿಮೋಗ್ಲೋಬಿನ್ ಮಟ್ಟ ಹೆಚ್ಚಿಸಲು ಇರುವ ಕೊನೆಯ ಆಯ್ಕೆ. ಹಿಮೋಲಿಟಿಕ್ ಅನಿಮೀಯಾ ಇದ್ದಾಗ ಇದನ್ನು ಮಾಡಲು ಸೂಚಿಸುತ್ತಾರೆ. ಸ್ಟಿರಾಯ್ಡ್ ಚಿಕಿತ್ಸೆ ಅತ್ಯಂತ ಅಪರೂಪ ಮತ್ತು ವೈದ್ಯರ ಮೇಲ್ವಿಚಾರಣೆಯಲ್ಲಿ ನಡೆಯುವಂತದ್ದು. ವೈದ್ಯರ ಸಲಹೆ ಇಲ್ಲದೆ, ಈ ಚಿಕಿತ್ಸೆ ಪಡೆಯುವಂತಿಲ್ಲ. ಹಿಮೋಗ್ಲೋಬಿನ್ ಮಟ್ಟ ಕಡಿಮೆ ಇದ್ದರೆ, ಚಹಾ, ಕಾಫಿ, ತಂಪು ಪಾನೀಯ ಬೀಯರ್ ಮತ್ತು ವೈನ್ನಂತಹ ಪೇಯಗಳನ್ನು ಸೇವಿಸಬೇಡಿ.